
Vortoj de la redaktanto 


Nia Lampiro brave antaŭenflugas kaj 
lumas. 

Kompreneble, oni devas plibonigi ĝin. 
Kune kun diversaj laŭdoj, ni ricevas 
bonegajn kritikojn, pravajn kritikojn. 
Unu el ili aludas al pli atenta revizio. 
Prave. Tio estas unu el la plej malfacilaj 
taskoj en redakta laboro. 

Feliĉe ni nun disponas pri kompetenta 
revizianto - samideano Jose Dias Pinto 
- al kiu ni kore dankas. Espereble tiu 
problemo preskaŭ tute solviĝos. 

Same ni dankegas la legantojn, kiu 
montras al ni la plibonigendajn punk- 
tojn en nia revuo. Do, antaŭen! 

Bonaŭgura novaĵo: rekomenciĝis la 


kulturkunvenoj en la sidejo de EASP. Je 
la 2-a de julio, kun la ĉeesto de multaj 
vizitantoj, okazis prelegeto (kun diskuto) 
kaj prezento de filmo (kun komentoj).. 
Kian sencon havus Esperanto, se ne por 
plilarĝigi niajn horizontojn? 

Ni atendas vian viziton, kara leganto, 
ĉiun lastan sabaton, je la 16-a horo, en la 
sidejo. 

Fina admono: ĉu vi jam rezervis vian 
hotelon en Ilha Bela, por la 10-a 
Esperanta Kongreso de EASP? Gi 
okazos la 8-an kaj 9-an de oktobro 2016. 
Sed rapidu! Hotelojn en Belinsulo oni 
devas rezervi kun longa antaŭtempo! 
Kontraŭe, vi dormos sur la plaĝo! 


Vortoj de la Prezidanto 

r - Prof. Genildo Martins Coelho 

Kun granda ĝojo ni akompanas la regulan 
aperritmon de nia revuo. Kvar numeroj jam aperis ĉi- 
jare kaj pliaj du ankoraŭ aperos ĝis la fino de la 
kuranta jaro. Tio estas kvazaŭ anticipa datrevena 
donaco por nia asocio, kiu venontjare festos sian 80- 
jariĝon. 

Alia okazo por anticipe iom kunfesti tiel signifan vivoturnon de nia 
asocio atendas vin oktobre en Ilhabela, kie disvolviĝos la 10-a Esperanto- 
Kongreso de la Ŝtato San-Paŭlo. Pliaj informoj pri tiu evento legeblas en 
la kongresa retejo ĉe la adreso <easp.org.br/ilhabela>. 

Laste kaj pli grave: nia asocio bezonas vian helpon. Se vi ankoraŭ ne 
remembriĝis por la kuranta jaro, konsideru la eblecon resti kun ni ankaŭ 
en 2016. Agrablan legadon kaj ĝis la sekva n-ro de La Lampiro! 



V_/ 

"Simpozio" de Platono: 

La Diversaj Aspektoj de Eroso 

Jose Mauro Progiante (Bauru-SP) 


La teksto de “Simpozio”, 
verkita de Platono (428/ 

427 - 348/347 a. K.) ĉirkaŭ 
la jaro 380 a.K., estas 
konsiderata unu el la plej 
gravaj de la filozofio kaj 
krome estas alte taksata el 
beletra vidpunkto. Gia 
ĉeftemo estas la amo. Tiu 
verko estas esplorado pri la 
amo, traktaĵo pri la rolo de 
Eroso en la antikvaj civili- 
zacioj. 

Estas malkonsentoj pri la 
plej ĝusta traduko de la titolo de tiu 
verko en la portugalan lingvon. La greka 
originala nomo Zv\mooiov (To sum- 
posion) ofte fariĝas “La Bankedo”, kio 
estigas kritikojn, pro tio ke “Simpozio” 
ŝajnas pli konforma al la ecaro de la 
kunveno priskribita de Platono, kie, pli 
ol drinki kaj manĝi, oni interŝanĝis 
opiniojn por lumigi iun temon. 

Kun pluraj partoprenantoj, “Simpo- 
zio” estas pli rakonto ol dialogo. En ĝi 
Platono elektis kiel rakontanton 
Apolodoro, disĉiplo de Sokrato. En la 
antaŭtago de la simpozio, la poeto 
Agatono gajnis premion pro sia unua 
tragedio kaj pro tio li kaj liaj amikoj 
kunfestis ĝis ebriiĝo. Tiun nokton unu el 
la ĉeestantoj, Eriksimako, kiu estis 
kuracisto, proponis ke, anstataŭ ebriiĝi, 
ĉiu el la partoprenantoj eldiru paroladon 


laŭde al Eroso, kaj ĉiuj 
konsentis pri tio. Krom ili 
ĉeestis Fedro, junulo, disĉi- 
plo de la sofisto Hipiaso; 
Paŭzanio, riĉa atenano; 
Aristofano, la komedi- 
verkisto; Alcibiado, juna, 
bela kaj fiera politikisto, 
kaj Sokrato. 

La unua respondenda 
demando por kompreni la 
Simpozion estas: kial Eroso 
okupis tiom gravan lokon 
en la antikva greka kulturo? 

Tiam Eroso apartenis al la funda- 
mento de la edukado. En la formado de 
la infanoj, la ĉefa zorgo estis ne la sciado, 
sed la eltrovado kaj disvolviĝado de la 
talentoj. Kiam la infanoj fariĝis adoles- 
kantoj, ili devis partopreni en inica rito, 
en kiu, tute nudaj, ili devis ĉirkaŭiri kaj 
brakumi statuon de Eroso kaj ĵuri, ke 
dum sia tuta vivo ili ĉion farus kaj ĉion 
dirus je la nomo de Eroso, tio estas, ili 
ĉiam agus laŭ la vero el siaj koroj. 

Baza punkto, fonto de pluraj miskom- 
prenoj, estas la rilato erastes-eromenos 
(amanto-amato), kiu estis gravega en la 
greka socio. Ĉiu plenkreskulo devis, kiel 
amanto, trovi sian amaton, kaj ĉiu 
junulo devis trovi amanton. Tio ne havis 
nur la nuntempan komunuzan signifon 
de samseksemo. Temis pri interrilato de 



Platono 


La Lampiro 140:4 


5 





Eroso, en kiu la pli maljuna intense amis 
la pli junan kaj klopodis konduki lin al 
saĝeco. 

Eĉ se oni konsideras, ke tiu rilato havis 
ian seksan karakteron, kaj certe tio 
okazis, tio estis negrava. En la Antikveco, 
tiu rilato erastes-eromenos nomiĝis 
pederastio, vorto devenanta de pedos 
(junulo) kaj erastes (amanto). Kiu prak- 
tikis la pederastion estis do “amanto de 
junulo”, kaj tio estis honora titolo, ĉar la 
erastes povis montri al la socio ke, kiel 
majstro, li havis multon por doni al la 
junulo kaj helpi lin iĝi nobla homo. 

Estas neeble kompreni la Simpozion, 
se oni ne komprenas tiun interrilaton. Gi 
estis dia interhoma ligo, mit-erotika 
rilato, tute fremda al la jud-kristana 
moralismo, kiu kondamnas tion kaj 
rigardas la sekson kiel ion koruptigan 
kaj malpuran. 

En la Simpozio, Platono avertas pri la 
risko fali en la reton de la malpura 
Eroso, kiu povas nin devojigi. Tiu Eroso 
estas konata, li estas la Eroso de tiuj, kiuj 
amas nur por profito, la Eroso de la 
prostituado. Estas rimarkinde, ke la 
prostituado estis forte riproĉata en la 
Antikveco, ĉar tiam oni konsideris, ke en 
la rilato amanto-amato ne devis esti 
profito, ke ĝi devis esti tute pura, laŭ la 
deziroj de la bela Eroso. Tio estis la 
platona amo, tre malbone komprenata 
en la nuntempo. 

Por bone kompreni tiun verkon estas 
necese ankaŭ scii ke en la Antikveco oni 
agnoskis la ekziston de tri aspektoj de 
Afrodito, la patrino de Eroso: Afrodito 
Urana, Afrodito Pandema kaj Afrodito 
Apostrofia. 

Afrodito Urana estis la ĉiela Afrodito, 
ŝia plej antikva aspekto. La gutoj de la 
semo de Urano, ŝia patro, falis en la 
grandan maron, kiu simbolas la 
senfinan fekundecon, kaj el ĝi naskiĝis la 
diino de la amo. Tiu praa Afrodito 
protektas la geedziĝojn kaj ĉiaspecajn 
stabilajn kuniĝojn, tamen ŝia leĝo diras 
klare: la belecon kaj la amon oni devas 
disdoni, ne kaŝi en si mem. Afrodito 
Urana malŝatas la narcisismon, ŝi estas 
malamikino de tiuj, kiuj ne kapablas ami 
iun krom sin mem. Ŝi postulas, ke la 
objekto de nia amo estu aliulo, iu ajn 
aliulo. 

Alia mirinda aspekto de la diino de la 
amo estas Afrodito Pandema. Pan estas 
ĉiu, dema, de demos, estas klano 
(ordinare tradukita kiel popolo). Afro- 
dito Pandema estas do la Afrodito de 
ĉiuj klanoj, tiu, kiu sin donas al ĉiuj kaj 
apartenas al neniu. Laŭ la leĝo de 
Afrodito Pandema, la belo kaj la amo 
estas donendaj. 

Tiu amo sen profitemo estis celebrata 
de grandaj sacerdotoj, la heteron kaj la 
hetera. Ili estis sacerdotoj de Afrodito, 
viroj kaj virinoj tre saĝaj, kies idealo estis 
ne la geedziĝo, sed la senprofita amofero. 
En PIV estas la vorto hetajro, kun aludo 
nur al virino, tamen ankaŭ viroj rolis kiel 
hetajroj. Famaj inaj hetajroj estis Aspazio 
kaj la poetino Sapfo. 

La hetajroj estis personoj, kiuj ellernis 
la arton de la amo kaj, kiel servantoj de 
la polis, la urbo, instruis sian arton al la 
gejunuloj. En tiu epoko, estis devigaj 
reguloj por inicado de la gejunuloj en la 
seksumadon. Atinginte la puberecon, ili 
devis iri en templon de Afrodito kaj tie 

sin doni al hetajro, tio estas, al nekonato. 
Tio estis necesa elprovo de sinofero, por 
ke ili konsciiĝu, ke ĉiu apartenas al ĉiuj, 
ke la amo devas esti disdonata, ke neniu 
rajtas profiti de sia beleco. 

Kiam ni studas la koncepton pri Eroso 
inter la antikvaj grekoj, estas necese 
distingi la popularan tradicion disde la 
erudician. Devenas de la populara ideo 
la bildo de Eroso kiel petolema knabo 
kun flugiloj kaj pafarko. Tamen estas 
sciate, ke tiu simpliga lingvaĵo utilis por 
instrui la junulojn. 

Laŭ la serioza senco, prezentita de la 
eminenta poeto Heziodo en sia verko 
“Teogonio”, la ekzisto de ĉio, de la 
vermoj ĝis la planedoj, ŝuldiĝas al Eroso. 
Oni povas diri, ke li estas ekvivalenta al 
la scienca principo de la gravito. Eroso 
estas ĉiama universala principo, kiu 
gvidas nian ekzistadon. Nia celo en la 
vivo devas esti agordi kun li, ĉar la arto 


de amo estas la plej grava por ĉiu estaĵo. 

Tamen estas necese kompreni, ke, 
krom la esenca Eroso, ekzistas evitenda 
aspekto lia, kiu estas la malpura Eroso, 
filo de Afrodito Apostrofia. En la greka 
lingvo, strofi estas kurbo kaj apo estas 
devojiĝi. Do Afrodito Apostrofia estas 
tiu, kiu protektas la homojn kontraŭ la 
malpura, la fia Eroso, la Eroso de la 
prostituado. Ne prostituado nur en la 
senco de seksumado kontraŭ pago, sed 
en pli larĝa senco, kiel vendo de la 
animo, de la koro, pro persona intereso, 
eĉ ene de oficiala geedziĝo. Plej granda 
fiaĵo estas doni sian koron profiteme. 

Per la buŝo de Aristofano, Platono 
parolas pri la ekzisto de tri seksoj: vira, 
ina kaj androgina. Ĉi tiu lasta, miksaĵo de 
la du antaŭaj, ordinare forte kondamnata, 
en la Antikveco estis rigardata kiel 
normala kaj multfoje eĉ kiel supera. 

Laŭ la mito prezentita de Aristofano, 



Simpozio (dua versio, 1874), de la germano Anselm Feuerbach (1829-1880) - wikimedia.org 

en la origino de la homaro ĉiuj homaj 
estaĵoj - viraj, inaj aŭ androginaj estis 
tute rondformaj kaj havis kvar brakojn, 
kvar krurojn, kvar orelojn, du seks- 
organojn, du vizaĝojn kaj ĉiujn aliajn 
korpopartojn en tiu sama proporcio. 
Dotitaj je eksterordinaraj fizika forto, 
inteligenteco kaj sentokapablo, ili decidis 
konspiri kontraŭ la dioj. Por puni ilian 
aŭdacon, Zeŭso distranĉis ilin en du 
partojn. Konsekvence ĉiu duono eksentis 
bezonon de sia alia duono, kio eksplikas 
la aliseksan allogon, pro renkontiĝo de 
androginaj duonoj, kaj la samsekan 
allogon, pro renkontiĝoj de origine viraj 
aŭ origine inaj duonoj. Laŭ tiu mito, ni 
estis kompletaj, kaj la deziro iĝi denove 
kompletaj, per reunuiĝo kun nia perdita 
duono, estas tio, kion ni nomas amo. 
Kiam okazas, ke iu trovas sian duonon, 
de unu aŭ alia sekso, tiam ambaŭ iĝas 
kaptitaj de mirindaj sentoj de konfido, 
intimeco kaj amo, kaj ne plu volas 
apartiĝi. 

Platono parolas en la Simpozio ankaŭ 
pri la apartigo de la korpa disde la spirita 
naskpovo. Naski korpon estas facile, tio 
estas simple instinkta faro, sed estas tre 
malfacile naski la spiriton. Tamen 
Platono ne senvalorigas la korpan gener- 
adon. En iu momento de la Simpozio, li 
prezentas Sokraton dirantan, ke la 
homaj estuloj amas la bonon, ke ili tial 
deziras havi la bonon por ĉiam kaj akuŝi 
la belon, per la korpo kaj per la animo. 
Pere de la generado ni elmontras nian 
deziron de senmorteco, de senmorta 
bono. Ni ĉiuj pasie amas la senmort- 
econ. Tiuj, kiuj estas korpe fekundaj, 
serĉas la senmortecon pere de siaj filoj. 

Aliaj, pli fekundaj en la animo ol en la 
korpo, spertas animan gravediĝon, 
naskante saĝon kaj virtojn ĝenerale. 

Multaj aliaj interesaj demandoj pri 
Eroso estas traktitaj en la Simpozio. Por 
fini ĉi tiun tekston mi prezentos du el ili, 
per malmultaj vortoj, nur por veki en la 
legantoj pli grandan intereson pri tiu 
grava verko de la filozofia historio. 

La unua estas la rilato de la dio kun la 
sano. Hipokrato diris, ke tiu, kiu ne 
amas, malsaniĝas. Tiu, kiu ne servas 
Eroson, deflankiĝas de sia destino, de sia 
vero, kaj konsekvence altiras la mal- 
sanon. En la Antikveco oni parolis pri 
etika sano, dirante, ke ne ekzistas sano 
sen etika konduto, sen proksmiĝo kal 
fideleco al Eroso. 

Laste ni vidu la instruon de Platono 
pri la eraro kredi, ke la korpa beleco 
povas inspiri la veran amon kaj superi la 
belecon de la animo. Por prezenti al ni 
tiun temon, li bonhumore kaj ironie 
priskribas la subitan eniron de Alcibiado 
en la salonon, je la fino de la simpozio. 

Alcibiado, bela kaj riĉa junulo, politik- 
isto, volupte amas Sokraton kaj ĉion 
faras por konkeri lin. Alveninte post la 
belaj paroladoj de la simpozianoj, tute 
ebria, ankaŭ li estas invitita paroli pri 
Eroso, sed, anstataŭ laŭdi la dion, li 
laŭdis Sokraton, de kiu li sentis sin 
allogata korpe kaj intelekte. Per vortoj 
plenaj de memfido kaj pasio, li bedaŭras 
la malcedon de Sokrato. 

Li ne komprenas, kial la filozofo 
rifuzas lian belan korpon. 

(Daŭrigota en la paĝo 26) 

Recenzo: "Frandinda rikolto" 


Paulo S. Viana (Sao Paulo - SP) 


Niaj legantoj certe konsen- 
tas, ke modesteco kaj diskre- 
teco estas valoraj homaj 
kvalitoj. Tamen, ili konsentu 
ankaŭ, ke troa modesteco kaj 
diskreteco povas kaŭzi mal- 
helpojn. 

Tia penso venas al mi en la 
kapon, dum legado de la 
verko “Vintra Rikolto”, de 
Floriano Pessoa. Belega, riĉ- 
enhava, belkovrila, bone 
presita volumo, enhavanta 
tekstojn de prelegoj, recenzoj 
kaj tradukoj, kiujn la aŭtoro 
produktis dum sia longa 
vivo. Floriano Pessoa estas 
unu el la plej kompententaj kaj kleraj 
brazilaj Esperantistoj. Tamen, li estas 
ankaŭ ekstreme severa rilate siajn 
proprajn verkojn (sed sufiĉe tolerema 
rilate aliulajn). Se ne estus tia severeco, li 
estus povinta, dum sia longa sindediĉo al 
Esperanto, aperigi ankaŭ printempan, 
someran, aŭtunan kaj diversajn aliajn 
kolektojn... Ĉu ne domaĝe? 

“Vintra Rikolto” estas ne nur leginda, 
sed trastudinda libro. Ĝi konsistas el 45 
tekstoj, el kiuj la plej multaj temas pri 
Esperanto (literaturo, stilo, gramatiko, 
historio, oratorarto, lingvistiko, traduk- 
ekzercoj). Kelkaj tamen enhavas neespe- 
rantajn temojn: pri karnavalo en Rio, pri 
virtuozoj de la gitaro, pri vino. Se mi 


devus elekti la plej bonan, 
mi elektus “La tradukarto de 
Porto Carreiro Neto”. Vera 
leciono pri rafineco en nia 
lingvo. Kvin tekstoj aperas 
en la portugala lingvo, kun 
resumo en Esperanto, kaj 
estas tre trafaj kiel argumen- 
toj por la Internacia Lingvo. 

Pessoa ĉiam zorgis pri la 
studado kaj analizado de la 
klasika, zamenhofa stilo. Li 
mem alprenis tiun stilon en 
alta grado. Lia prozo estas 
simpla, belsona, harmonia, 
agrabla. Ĝi fakte faciligas kaj 
kondukas la leganton en profundajn, 
saĝajn, klerigajn konsiderojn pri nia 
kulturo. La tuta libro povus esti uzata en 
supera kurso de Esperanto. 

Ĉi tiu valora volumo meritas ĉiujn 
laŭdojn. Se ne estus la obstina klopo- 
dado de la konata Esperantisto Alfredo 
Aragon por la publikigo, eble ĝi ne 
aperus. La Esperantistoj dankas, kaj ne 
nur en Brazilo. 

Restas la demando: ĉu ni rajtas esperi, 
ke alvenos ankaŭ rikoltoj el aliaj vivse- 
zonoj de la eminenta Floriano Pessoa? 


Vintra Rikolto 

Aŭtoro: Floriano Pessoa 
Memeldono, 2016 - 21 cm, 300 paĝoj 

Eduki por la vivo 

Priscila 



Antaŭ mi, Priscila: la bruna knabino 
kun longaj, buklaj haroj kaj mielkoloraj 
okuloj, kies rigardo kaptos mian koron 
por ĉiam... 

Vortoj mankis al ŝi, tamen ŝiaj agoj kaj 
sintenoj parolis subtile kaj elegante. 

Ŝia naskiĝo reprezentis veran revolu- 
cion en tiu malriĉa familio. La doktoro 
informis al la gepatroj pri hidrocefalo 
kaj la urĝa neceso submeti la infanon al 
delikata kirurgio, kies celo estis meti en 
la cerbon ian valvon ligitan al tubeto, kiu 
kondukos la likvaĵon rekte en la urin- 
vezikon, por eviti la misformiĝon de la 
kranio. De tio rezultis disiĝo inter la 
gepatroj. 

Ŝia patro ne akceptis la medicinan 
opinion kaj la patrino, feliĉe, agis tute 
kontraŭe al la edza decido. 

Meningito manifestiĝis tuj post la 
kirugio kaj nekuracebla, profunda surd- 
eco estis neevitebla. 

Supervenis divorco kaj luktoj de la 
patrino, tute sola, kontraŭ la malfacilaĵoj 
kaj necertecoj de la vivo kaj la senĉesa 


Dirce Sales (Rio de Janeiro-RJ) 


timo perdi la filinon amatan por la morto. 

Sed Priscila, serene kaj trankvile, 
venkis la barojn, la luktojn, la malŝaton, 
la doloron. Kaj post kelkaj jaroj, jen ŝi 
sidas en la speciala klaso. Malrapide kaj 
silente ŝi lernis kaj surprizis nin ĉiujn. 

Ŝi estis mia ĉefa helpantino: organizis 
mian tablon, eltrovis miajn perditajn 
okulvitrojn, helpis la kolegojn... 

Iam ŝi alproksimiĝis al mia tablo, 
ĉirkaŭprenis mian kolon kaj apogis la 
kapon sur mian ŝultron. Estis ŝia 
speciala maniero ion peti de mi. 

— Kion vi volas, princineto? 

Ŝi malfermis la mansaketon, el tie 
prenis lanan fadenbulon, kudrilon taŭgan 
por kroĉetado kaj donis ilin al mi. 

— Ĉu mi povas tion kunporti al mia 
domo? — mi demandis, petoleme. 

Ŝi nee skuis la kapon kaj ridetante 
alprenis benketon kaj sidiĝis apud mi 
por ke mi instruu al ŝi la jarmilan arton. 

Nova defio: ŝi estis maldesktra- 
manulo... Sed feliĉe mi posedas la tiel 
nomatan lertecon per ambaŭ manoj, kaj 
ne estis malfacile lerni uzi la maldesktran 
manon je ŝia helpo. 

Kaj ĉiutage ŝi kunportis la materialon, 
la rideton kaj la volon ĉiam venki la 
tuton. Dio ĉiam gardas por niaj koroj 
trezorojn neniam supozeblajn aŭ eĉ 
imageblajn de ni mem... 

Bitlegaĵo kaj librolegiloj 

Kelkaj informoj, trukoj kaj sufioroj 


Leandro Abrahao (Uberlandia-MG) 


“Jen la lasta libro , kiun vi aĉetos” 

Tiu aserto estas legebla sur la kovrilo 
de iu numero de la brazila revuo Epoca 1 . 
Krome la tutmonde legata brazila 
verkisto Paulo Coelho estas videbla sur 
la sama kovrilo kun la librolegilo 2 
Kindle 3 en la mano. Jam de kelkaj jaroj 
la ebleco legi ne surpaperaĵon, sed t.n. 
bitlibrojn 4 , estas reala. Pli kaj pli ofte 
eldonejoj publikigas kaj paperan kaj 
bitan formojn de unu sama libro. Krom 
Kindle multaj aliaj legiloj estas aĉeteblaj 
- ĉiu kun apartaj ecoj. Kio kaj kiaj ili 
estas? Kie trovi bitlibrojn en Esperanto? 
Ĉi tiujn kaj aliajn demandojn mi provos 
respondi en ĉi tiu artikolo. Tamen ne 
esperu pri specialistaj vortoj, sed sole 
nur pri tute privataj opinioj de ordinara 
leganto de bitlibroj. 

Kvankam en la retejo Komputeko 5 oni 
trovas kiel tradukon de la angla e-reader 
la vortojn “bitlibrolegilo” kaj “poŝlegilo”, 
tamen en la praktiko diversaj nomoj 
estas uzataj 6 . Bitlibrolegilo estas plata, 
mana ekranaparato, kiu kapablas enhavi 
bitajn tekstojn. Tiu ĉi difino povas esti 
ne tute preciza kaj eĉ erara. Sed mi 
esperas, ke ĝi estas sufiĉe klara. Eble vi 
demandos vin, kial vi aĉetu tian legilon 
se vi havas iun tabulkomputilon. Tabul- 
komputiloj estas i.a. ankaŭ librolegiloj, 
sed inter ili estas kelkaj gravaj diferencoj. 


Iuj specoj de legiloj disponas pri ekran- 
lumo. En librolegiloj la lumo disiĝas 
kvazaŭ laŭlonge de la ekrano, dum en la 
tabulkomputiloj ĝi disiĝas kvazaŭ el la 
ekrano. Tio signifas, ke longedaŭra 
legado per librolegiloj estas pli oportuna, 
pli plaĉa... la okuloj ne estas rekte trafataj 
de la ekranlumo, kiel okazas dum la 
legado per tabulkomputiloj. 

Alia diferenco, eble la plej loga, estas la 
daŭro de funkciado. Dum la plimulto el 
la tabulkomputiloj funkcias memstare 
ĉirkaŭ dek du aŭ dek kvin horojn, 
depende de tio, por kio oni uzas ilin, 
librolegiloj povas funkcii neŝargate ĝis 
sesdek tagoj. Jes, tagoj , ne horoj\ Ne la 
potenco de ilia baterio klarigas tian 

povecon, sed alia detalo. Mi apenaŭ scias 
klarigi, kial tabulkomputiloj funkcias tiel 
mallonge kompare kun librolegiloj. Por 
skizi tian teknikan klarigon mi devus 
kompari ilian manieron de funkciado. 
Mi povas nun sole nur klarigeti supraĵe, 
kiel legiloj funkcias, ke oni iel komprenu 
tian mirige longan funkciadon. 

Legiloj funkcias kun t.n. elektronika 
inko. La teksto, kiu aperas surekrane 
konsistas el ekstreme etaj inkopunktetoj, 
kiuj restas konstante senmovaj, ĝis oni 
ŝanĝas paĝon. Ĝuste ŝanĝo de paĝo 
(interalie) postulas foruzon de akumulita 
ŝargaĵo, kio - tre maldetale - klarigas la 
longedaŭran funkciadon de tiaj aparatoj. 
Prezentu al vi la bonon havi ian legilon 
dum ĝis du monatoj ĉe vi tute ne 
ŝargante ĝin! Tiom pli bone, ke ili povas 
enhavi - depende de la denseco de la 
dokumentoj - almenaŭ 1500 librojn. Jen 
afero aparte konsiderinda. Vi havos ĉe 
vi, en poŝo de via pantalono, tutan 
bibliotekon. 

Kaj kio pri la legeblo de diversaj 
formoj de dokumentoj? Ĉu librolegiloj 
taŭgas ekz. por PDF-tekstoj? Mi devas 
diri, ke... ne tre. Sed ne veu, vane... 
Tekstoj en formoj taŭgaj por librolegiloj 
ebligas ekz. ĝustan grandigon de literoj 
- tio signifas, ke grandigita teksto restas 
legebla kadre de la ekrano, t.e. laŭ ties 
limo, laŭ la marĝenoj, tute oportune, 
dum gradigo de PDF-teksto rezultigas 
ne grandiĝon de la teksto mem, sed de la 
tuta paĝo, kvazaŭ oni rigardus ĝin tra 
lupeo. Grandigita paĝo do ne konformas 
kun la ekrano, kaj parto de la teksto 
formalaperas. PDF-tekstoj estas taŭgaj 
ne por legado, sed por preso. Nur kutimo 

povas klarigi, kial, anstataŭ doni al 
tekstoj aliajn formojn, oni eldonas ilin 
kiel PDFon. 

Kompreneble vi malhuraos pro tio, ke 
iuj libroj, kiujn vi deziras legi ne estas 
eldonataj bitforme, aŭ ke vi havas 
multajn PDF-librojn, kaj nun vi domaĝe 
eksciis, ke por legiloj ili ne estas aparte 
taŭgaj. Nu, jes! Eble ne ĉiujn librojn, 
kiujn vi deziras legi, vi trovos por via 
legilo... Ne bedaŭru, ankoraŭ... sciu, ke 
miloj kaj miloj estas troveblaj per Guglo. 
La fakto, ke vi eventuale trovos iun 
verkon en PDF ne starigos al vi 
embarason. Ekzistas specialaj komputilaj 
programoj por ŝanĝi ilian formon en 
formon taŭgan por legiloj. Ne ĉiam tiu 
ŝanĝo donas perfektan rezulton, sed... pli 
bone io, ol nenio. 

Eble vi opinios ĝena la neceson ĉiam 
ŝanĝadi la formon de PDF-tekstoj... mi 
konsentas kun vi. Guste pro tio mi aĉetis 
ne alian 7 legilon ol Kindlon. Laŭ mia 
scio, nur Amazon ofertas senpagan 
ŝanĝoservon per retpoŝto. Iu ajn povas 
krei konton ĉe Amazon. Pro via konto vi 
ekhavas de tiu firmo propran retpoŝt- 
adreson (@kindle.com). Por ŝanĝi la 
formon de iu dokumento sufiĉas sendi 
per iu ajn alia servilo leteron al via 
retpoŝtadreso de Amazon. Kunmetu kun 
la letero la dokumenton, kies formon vi 
deziras ŝanĝi, kaj skribu kiel temon de la 
mesaĝo la vorton convert. Tuj kiam via 
aparato aliros la reton 8 , la sendita doku- 
mento ŝanĝite trafos en vian Kindlon. 
Tre utila servo. Tamen ankaŭ per kablo 
eblas aldoni dokumentojn al via aparato. 

Eble vi miros se mi asertos, ke vi povas 
meti en vian legilon iun ajn tekston, 

kiun vi trovos en la reto. Ne miru. Tio ne 
estas sorĉo, sed tute hazarde eltrovita 
truko. Ekzistas en la reto libere elŝutebla 
programo por mastrumi bitlegaĵojn: 
temas pri Calibre 9 . Gi estas plurfunkcia 
ilo por ekz. ŝanĝi la formon de bitaj 
tekstoj. En mia antaŭa artikolo 10 mi 
rekomendas i.a. la retejon de Bertilo 
Wennergren, nome Lingvan Kritikon. 
Tie estas multe da Esperantologiaj eseoj, 
kaj la plimulto el ili estas tre longaj. 
Certe vi, kiel mi, havante iun legilon, 
bedaŭrus ne povi legi ilin per via 
aparato... cetere Bertilo ne eldonas la 
eseojn kiel bitlegaĵon, sed nur publikigas 
ilin en la retejon. 

Jen kiel vi elturniĝos el tio. 

Sufiĉas alklaki iun retpaĝon, ie ajn sur 
la ekranon, per la maldekstra butono de 
la muso. Tiam vi vidos, ke eblas konservi 
la koncernan retpaĝon kiel apartan 
dokumenton, kies antaŭfiksita formo 
estas “kompleta retpaĝo” (.htm). Tiun 
dokumenton vi aldonu al Calibre , per 
kiu vi ŝanĝos la formon de la dokumento 


en formon taŭgan 11 por via legilo. La 
programo Calibre , ĝis vi eklertos je ĝi, 
povos igi vin barakti pro la multaj ebloj, 
kiujn ĝi donas. Sed per Guglo certe vi 
trovos en via lingvo help-informojn 12 pri 
tio, kiel taŭge kaj laŭcele ŝanĝi la formon 
de dokumentoj. 

Iuj eldonejoj vendas Esperantlingvajn 
bitlibrojn, aliaj disponigas kelkajn 
senpage. FEL 13 (Flandra Esperanto-Ligo) 
jam de kelkaj jaroj vendas plurajn 
verkojn kaj en bita kaj papera formoj. 
Eldonejo Sezonoj 14 disponigas multe da 
bitlibroj tute senpage. Sufiĉas aliri ĝian 
retejon kaj elŝuti la verkojn. Eldonejo 
Mondial 15 vendas plurajn bitlibrojn - 
serĉu ekzemple per Guglo-libroj 16 kaj 
aĉetu per via kreditkarto. Ankaŭ Viki- 
pedio estas tre riĉa fonto de legaĵoj. 
Maldekstre de la paĝo vi trovos eblon 
bitlibrigi artikolojn (vidu “Krei libron” 
aŭ “Elŝuti kiel PDF”). En Vikipedio 
legeblas ekzemple la fama Enciklopedio 
de Esperanto 17 , eldonita en 1933. Laste, 

(Daŭrigota en la paĝo 26) 


DINĈJO KAJ L A SORĈISTINO 

El la pasinteco, tutkore. 

La libroj 


James Piton (Paulfnia-SP) 


Kelkaj datoj tuŝas nin pli ol aliaj... la 
23-a de Aprilo, ekzemple, estas la Tago 
de la Skolto (pro Sankta Georgo, 
patrono de Skoltismo). Sed ĝi havas pli 
vastan admirantaron kiel la Internacia 
Tago de la Libro, inventaĵo, kiu montris 
sin gravega al la homa disvolviĝo. 

Kian grandan progreson ni havis sur 
tiu kampo, ĉu ne? Ekde la kolektanta 
prahomo, kiu vivis en kavernoj kaj tie 
lasis siajn impresojn pri la naturo en kiu 
li perlaboris la vivon, ĝis nia nuntempo, 
kiam oni povas porti ne nur unu libron 
sed tutan bibliotekon en la poŝo, per 
memorkarteto au poŝtelefono! 

Ĉu vi scias kial la 23-a de Aprilo estis 
elektita? Ĉar en tiu dato, en la sama jaro 
1616 (antaŭ 400 jaroj do!), forpasis du el 
la plej grandaj verkistoj de la mondo, la 
hispano Miguel de Cervantes kaj la anglo 
William Shakespeare. Granda koincido, 
kvankam temas nur pri "kalendara" 
koincido. En Anglio oni tiam plu uzis la 
Julian Kalendaron, do efektive dek tagojn 
William postvivis Mikaelon... La bele- 
traĵoj de tiuj du majstroj, tradukitaj en 
plurdekojn da lingvoj, estas bone 
reprezentataj ankaŭ en Esperanto. 

Jen do kelkaj fruaj poŝtkartoj, kiuj 
montras, ke nia komunumo dekomence 
valorigis la libron kiel gravegan instru- 
menton por Esperanto-parolanto. Nu, 
nia "ekzisto" komenciĝis per la Unua... 
Libro de M D-ro Esperanto"! Dum la 

naciaj lingvoj formiĝis plejofte laŭ 
hazardo kaj kaprice evoluis ĝis la fiksiĝo 
en skribaĵoj kaj libroj, Esperanto ekestis 
en tiu medio kaj nur poste fariĝis vere 
parolata. 

La leganto rimarku reklaman poŝt- 
karton el la 1910-aj jaroj, de "Centra 
Komercejo por Esperantujo" (Leipzig, 
Germanio), kun "ventumilo" konsistanta 
el verkoj de la aŭtoro de Esperanto. 

Kuriozaĵo estas alia reklamilo de libro, 



“Esperanta Stenografio”, de entrepreno 
Moller & Borel (Berlino), granda 
Esperanto-eldonisto. Sur tiu poŝtkarto 
de la komenco de 1906 oni vidas ne nur 
specimenon de stenografia metodo 
adaptita al Esperanto (mallongiga do 
rapida skribtekniko), sed ankaŭ la 
portreton de la aŭtoro, svisa pastoro 
Friedrich Schneeberger (1875-1926), 
tiama prezidanto de SES (Svisa 
Esperanto-Societo). Li estis eksvolapuk- 
isto kaj eklernis Esperanton en 1903 sed 
post nemultaj jaroj, en 1908, li adoptis 

Ido-n, la neniam vere prosperinta 
"reformita Esperanto”. Pastoro Schne- 
eberger tamen lasis sian kontribuon al 
Esperanto, do niajn reverencajn pensojn 
alli... 

Alian sistemon de stenografio por nia 
lingvo vi vidas en poŝtkarta reklamo el 
la 1920-aj jaroj. 

Sur hispana poŝtkarto el 1912 oni 
vidas bildon de malnova presilo kaj 
plurajn literaturajn aludojn, kun speciala 
atento al Don-Kiĥoto de la Manĉo, lia 
ŝildisto Sanĉo Panzo kaj ventmuelilo. 
Ĉiuj sub radianta stelo kaj la titolo: 
“Unuiĝo de Esperanto kaj Presarto estas 


la plej granda monumento de THomaro” 
- “Homaro” cetere estis madrida monata 
revuo, kiu tiun karton eldonis. 

Kiel fermo, jen kuriozega poŝt-karto el 
1918 kiu provis havi rolon kutiman nur 
por libroj - vortareto Esperanto- 
hungara! La teknologio skali la literojn 
(aŭ "zomi" ilin, kion oni nun faras per 
du fingroj sur ekranoj) tamen estas 
disponebla ne al poŝtkartoj sed al 
poŝtelefonoj, do mi ne scias ĉu iam vere 
utilis tiu vortareto... 

Inter espereble bona libro kaj alia mi 
vin atendas por venonta "El la pasinteco, 
tutkore"! 


ESPtRANTA STENOGRAFIO 

Alia sistemo de stenografio adaptita al Esperanto laŭ 
poŝtkarta reklamo el la 1920-aj jaroj. 


La svisa pastoro Friedrich Schneeberger kun specimeno 
de sia stenografia metodo adaptita al Esperanto. 

Maria Nazare Laroca (Juiz de Fora-MG) 


Antaŭ tri jaroj mi partoprenis en 
NASK (la Nord-Amerika Somera Kurs- 
aro de Esperanto), kaj jen mi denove en 
tiu grava evento, okazinta de la 28-a de 
Junio ĝis la 7-a de Julio, ĉe William Peace 
University, en Raleigh, Norda Karolino, 
Usono. Kino-Teatro-Festivalo okazis 
denove kune kun NASK, kaj tiamaniere 
ni povis partopreni kaj ĝui la KTF- 
eventojn. 

En la retejo <naskesperanto-usa.org/pri> 
oni legas: “NASK estas somera stud- 
programo, kiu emfazas aktivan uzadon 
de Esperanto en interkulturaj komunik- 
ado, kompreno, kaj kunlaboro. Helpe de 
William Auld, la kursaron fondis 
Catherine kaj William Schulze en 1970 
ĉe Sanfranciska Ŝtata Universitato 
(SFŜU), por pretigi instruistojn kaj 
plibonigi la lingvonivelon de usonaj 
Esperantistoj.” 

Tamen ne nur usonanoj rajtas ĝui la 
kursaron. NASK estas mirinda okazo 
por praktiki nian lingvon kaj travivi la 
fratecan kaj interkulturan etoson de nia 
internacia esperanta komunumo. Tiu 
prestiĝa kursaro estas jam longedaŭra, 

kaj daŭre okazigata de la fonduso ESF, 
Esperantic Studies Foundation. Ĉi-jare 
partoprenis 53 lernantoj, sub la gvido de 
06 stabanoj. Ili venis precipe el Usono, 
sed ankaŭ el Kubo, Kanado kaj Brazilo. 
Tamen ne multe gravas la deveno pro 
tio, ke ni ĉiuj fariĝis anoj de familio 
ligita de frateca amo! Mi ĝoje renkontis 
malnovajn amikojn, amikiĝis kun multaj 
novaj, kaj mi sentis min hejme. 

La Universitato William Peace estas 
paradiza ĝardeno: belega, arboplena, 
tute taŭga por nia kursaro. Ni loĝis en 
komfortaj kaj modernaj ĉambroj, kaj 
ricevis bongustajn manĝaĵojn matene, 
tagmeze kaj vespere. 

En la Supera Nivelo instruis Bertilo 
Wennergren (el Svedujo/Germanujo); la 
Postbazan Nivelon instruis Lee (Liĉjo) 
Miller kaj Jennifer (ĵenja) Bondelid (el 
Usono); Tim Morley (el Britujo) instruis 
en la Meza Nivelo. Ankaŭ menciindaj 
estas Ellen Eddy, la afabla Adminis- 
tranto de NASK, kaj Hoss Firooznia, la 
simpatia “Help-Instruisto”, kiu respon- 
decis pri la eksterlecionaj partoj de la 
programo. La bonhumora Hoss estis 

ankaŭ redaktoro de la mojosa tagĵurnalo 
La NASKa Fasko, kiu vigle instigadis la 
kunlaboradon de NASKanoj. Laĵurnalo 
legeblas ĉe nask.esperanto-usa.org/jxurnalo. 

Bonŝance mi frekventis la Superan 
Nivelon, gvidatan de la elstara lingvisto, 
akademiano kaj muzikisto Bertilo 
Wennergren, aŭtoro de PMEG. Mi estas 
ravita de lia kurso kaj pro tio ke la 
amindaj kaj sindediĉaj usonaj lernantoj 
serioze studas kaj praktikas nian 
lingvon. 

Bertilo brile gvidis la Superan Nivelon. 
Gentila, sprita, bonhumora, li regalis nin 
per sia profunda lingva kono, per faskoj 
da lumagrablaj ĉiutagaj lecionoj. E1 lia 
magia ĉapelo eliradis respondoj por niaj 
demandoj kaj duboj, kiujjn li klarigis 
kvazaŭ ludante ĉarman muzikon. Leci- 
onoj okazis ĉiutage de la 8:30-a atm ĝis 
la 12:15-a ptm. 

Dum la posttagmezoj kaj vesperoj 
okazis diversaj eventoj, kiel filmoj, 
prelegoj, muzikprezentoj, teatraj prov- 
ludoj, ekskursoj. Do niaj posttagmezaj 
kaj vesperaj tempoj estis riĉenhavaj: mi 
partoprenis en KTF (Kino-Teatro- 
Festivalo) kaj spertis la veran teatran 
etoson per amuzaj kaj agrablaj malstreĉ- 
igaj provludoj. Derek Roff verkis kaj 
Jennifer (ĵenja) Bondelid bele enscenigis 
la amuzan kvizan radiodramon, nome 
“Kviztorio”; la teatraĵo tre plaĉis al la 
publiko, kiu varme aplaŭdegis ĝin. 

Ni partoprenis interesajn kulturajn 
atelierojn kaj prelegojn faritajn kaj de 
instruistoj kaj de lernantoj; oni povis 
ankaŭ ĉeesti religiajn eventojn, kiel 
kristanan kaj judan diservojn. Muziko 
abundis en NASK: multaj grupoj da 


lernantoj gaje ludis kaj kantis preskaŭ 
ĉiuvespere. Ni ankaŭ havis la plezuron 
spekti la belegan muzikprezentadon de 
Bertilo Wennergren kaj ĵenja Bondelid. 
La lastan NASK-an vesperon okazis la 
kortuŝa diplomiĝa cerimonio. 

La lernantoj rajtis proponi program- 
erojn kaj do mi elektis poezion. Unue mi 
prezentis miajn ĉejutubajn tri video- 
poemojn, sekve mi informis pri mia 
dulingva blogo, kaj prezentis mian 
poemaron Penseroj, el kiu dek geamikoj 
(inter instruistoj kaj lernantoj al kiuj mi 
donacis la libron) volonte laŭtlegis po du 
poemoj elektitaj de ili. Por fini mi 
prezentis mian karnavalecan muzikon 
Dankon, Zamenhof!, kaj ĉiuj kunkantis, 
spektante ties videon por legi la esper- 
antajn versojn subtitole. Elkore mi 
dankas al NASKanoj tian tre emocian 
kaj gajan oportunon! 

Jen kelkaj eksterkursaj programeroj: 
KTF (Kino-Teatro-Festivalo): Tralegado 
de rolantoj, provprezentoj; Provludado 
de radioprogramoj; Kiel starigi kanalon 
en Youtube; Metiejo pri projekto- 
planado. 

Filmvespero: Trans la Florida Markolo 
(lanĉota la 26-an de Julio). / Lingvo- 
reformoj, kiujn Zamenhof proponis en 
1894. / La radikaro de Esperanto. 

Misia helpo en Panamo. / Pri kelkaj 
strangaĵoj de la angla lingvo. / Juda 
diservo. / Kristana diservo. / Poemoj kaj 
kantoj (Nazare Laroca). / Ĉantado de 
Torao - judoj en Japanujo dum la 2-a 
Mondmilito. / Esperanto kiel familia 
hejmlingvo. / Popolmuziko — blugraso 
per kordinstrumentoj. / La Ruĝa Kruco 
kaj Esperanto. / Promeno al muzeoj. / 

Dua ekskurso al Raleigh por vidi 
artfajraĵojn (la 4-an de Julio). / Forumo 
pri lokaj grupoj. / La mistero de la 
Gerda-kontraŭdiro. / KTF: Prezento de 
Radio-programo. / Internacia muziko. / 
Muzika spektaklo de ĵenja kaj Bertilo. / 
Diplomiĝa ceremonio. 

Mi finas tiun raporteton per du 
opinioj pri NASK 2016. 

Laŭ Hanson Becklin, mia kurskolego: 
“La kurso helpis al miaj oftaj truoj pri la 
gramatiko de Esperanto. Tiu plenigo 
fare de la ege sperta Bertilo ebligas pli 
rapidajn kaj facilajn pensojn en 
Esperanto.” 

Laŭ Prof-ro Lee (Liĉjo) Miller: 
“Persone, mi trovis la sperton tre pozitiva 
kaj energiplena. Ĉiuj parto-prenantoj 
partoprenis maksimume. Estas bele esti 
en loko kie dum 8 tagoj oni povas uzi 
Esperanton ĉiutage kaj tuttage, kiel la 


normala lingvo de interparolado. Ni 
vidis multajn konatajn vizaĝojn, kaj 
multajn novajn. Aparte impresis min la 
ĉeesto de multaj junuloj. Sed samtempe 
ni havis inter ni niajn maljunulojn. NASK 
estas iom eksterordinara, ĉar oni malofte 
vidas eventon en kiu kune studas homoj 
aĝaj de 14 ĝis trans 80. Sed jen Esper- 
antujo. 

Mi esperas ke en 2017 venos pli da 
homoj el aliaj landoj. Por homoj el latin- 
ameriko, stipendioj haveblas. Venis ĉi- 
jare unu el Kubo, sed mi esperas ke venos 
pli dum la venontaj jaroj. 

Foje homoj volas scii “Kiom da homoj 
en la mondo parolas Esperanton?” 
Finfine ne eblas respondi la demandon, 
kaj finfine ne tiom gravas. Se Esperanto 
donas al vi kaj mi la eblecon amikiĝi, tio 
sufiĉas. Sed efektive ĝi donas multe 
multe pli.” 

Kino kaj aliaj artoj 

Recenzo - filmo: La ludo de I' imitado 


Anna Lobo (Sao Paulo-SP) 


Nomo: The Imitation Game 
Filmodaŭro: 114min 
Reĝisoro: Morten Tyldum 
Scenaro: Graham Moore 
Tipo: Dramo 
Nacio: Usono 

Bazita sur la verko "Alan Turing: The Enigma", 
de Andrew Hodges. 

La 23-a de junio de 1912. Ŝajnas 
hazarda dato, sed ne kredu je tio. En tiu 
dato naskiĝis Alan Turing, bebo kiu 
estonte iĝos matematikisto. Ĉijare 2016 
oni festos la 105-an jariĝon de lia 
naskiĝo, kaj omaĝe al li, mi recenzas tiun 
ĉi filmon kiu rakontas iom pri lia vivo. 
Gi estas usona/brita filmo, kaj ĝi certe 
plaĉos al tiuj kiuj ŝatas komputiladon kaj 
historion, ĉefe se temas pri la Dua 
MondMilito. 

Gi komenciĝas kun du policanoj kiuj 
emas paroli kun Alan, pro tio ke li estis 
priŝtelita. Dum la esplorado ili mal- 
kovras ke en la Militaj registroj troviĝas 
nenio pri lia agado dum la milito, krom 
ke estis sekretaj aferoj. Pro tia mistera 
etoso, la ĉefa detektivo enfokusigas la 
personon de Turing, sukcesante venigi 
lin al policejo por ke li prezentu klar- 
igojn. Dum tiu babilado, oni malkovras 
ke li intencis invadi la germanan 
kodigan maŝinon, per kreado de alia 



maŝino, kiu povus invadi ankaŭ ĉiun ajn 
kodigan maŝinon. 

Tiu estis freneza celo tiutempe, kaj se 
plenumita, povus ŝanĝi la vojon laŭ kiu 
la historio estis skribata. Mi certas ke se 
li ne estus tie tiam, en tiu momento, kaj 
sen tiu tasko por plenumi... la mondo 
estus vere alia nuntempe. 

Mi instigas vin akompani pere de la 
filmo iom pri la vivo de Alan Turing, 
kiel li ekinteresiĝis pri matematiko kaj 
kodumado, kiel li alvenis por labori en 
tiu sekreta afero dum la milito, la obsta- 
kloj por atingi tiun preskaŭ neeblan 
celon en tiu epoko — rompi la apenaŭ 
nerompeblan germanan maŝinon 
"Enigma". Tiuj malkovroj pri lia agado 
dum la milito estis sufiĉe novaj, kaj certe 
mirigis multajn historiistojn. Bonan 
spektadon! 

Betty Edwards kaj ŝia instrumetodo 

Desegnado per la dekstra flanko de la cerbo 

Antonia Sobral (Silvianopolis - MG) 


Oni taksas, ke multaj homoj, 
kiam demandataj pri sia kapa- 
blo arte desegni, konsideras 
sin tute mallertaj. 

Celante forigi la miton, ke 
bone desegni postulas denas- 
kan talenton, aŭ eĉ “magian 
kapablonBetty Edwards, en 
sia libro “Desegnado per la 
Dekstra Flanko de la Cerbo”, 
montras, ke lerni desegni, 
fakte, ligiĝas al “ĝuste vidi” 

Doktorino Betty Edwards, usonanino, 
diplomita pri Belarto, fine de la 60-aj 
jaroj, disvolvis metodon, en kiu, per la 
praktikado kaj la maniero "rigardi" ion, 
ajna persono kapablas fari realisman 
desegnaĵon. 

Ankoraŭ tre juna, kiam ŝi eklaboris en 
Venice High School, Los-Anĝeleso, 
Usono, ŝi prenis sur sin la taskon stimuli 
en la lernantoj la kapablon desegni. 
Kontraste al la plimulto de la instruistoj 
pri arto, ŝi, siavice, esperis povi instrui 
ĉiujn. Tamen ties malfacileco impresis 
ŝin, malgraŭ ŝia penado por instrui kaj 
ilia por lerni. 

"Frustriĝinta, mi komencis atenti pri 
mi mem. Kion mi faris dum desegnado? 
Iuj aferoj tuj aperis — mi ne povis paroli 
kaj desegni samtempe, ekzemple, kaj mi 
perdis la konscion pri tempo dum la 
desegnado. Mi plu maltrankviliĝis. Unu 
tagon, impete, mi petis, ke miaj 


lernantoj kopiu desegnaĵon de 
Picasso renversita. La eta 
provo (...) montris, ke io tute 
alia okazas dum la ago de 
desegnado. Je mia surprizo, kaj 
je la surprizo de la lernantoj, la 
desegnaĵoj rezultis tiel bone 
faritaj, ke mi demandis la 
klason: 'Kiel vi sukcesas dese- 
gni renversitan bildon, se vi ne 
sukcesas desegni la bildon en 
ĝusta pozicio?' Ili respondis: Kiam la 
bildo estas renversita, ni ne scias, kion ni 
desegnas'. Tiu estis la plej granda 
mistero el ĉiuj, kaj lasis min tute 
perpleksa." 

La sekvan jaron, en 1968, Roger W. 
Sperry publikigis psikobiologian arti- 
kolon pri la funkcioj de la homaj cerbaj 
hemisferoj. Lia malkovro, ke la homa 
cerbo uzas du fundamente malsamajn 
pensmanierojn prilumis la demandojn 
de Betty rilate siajn lernantojn. Ŝi legis 
ĉion, kion ŝi povis trovi pri la verko de 
Sperry kaj provis klarigi al siaj lernantoj 
kiel tio eble rilatas al la ago desegni. Ŝi 
baldaŭ rimarkis grandan progreson en 
ilia kapablo. 

Ŝi rekomencis studi kaj, fariĝinte 
doktorino en 1976, ŝi konstatis la 
bezonon de lernolibro pri desegnado, 
kiu enhavu la esploron de Sperry. Tiam 
ŝi verkis "Desegnado per la Dekstra 
Flanko de la Cerbo”, certe unu el la unuaj 



Betty Edwards 

praktikaj edukaj aplikoj pri la pionira 
percepto, kiun Roger Sperry havis pri la 
duobla naturo de la homa rezonado: la 
parola rezonado, analiza, racia, rilata al 
numeroj, literoj kaj vortoj, lokita ĉefe en 
la maldekstra hemisfero de la cerbo; kaj 
la vida rezonado, percepta, nevorta, 
intuicia, rilata al bildoj, lokita ĉefe en la 
dekstra hemisferio de la cerbo. 

La celo de ŝia libro estas klarigi, per 
bazaj terminoj, la rilaton inter la ago 
desegni realisme kun la cerbaj procezoj 
de vidado kaj perceptado, kaj faciligi per 
metodoj la kontakton kaj kontrolon de 
tiuj procezoj. La ago desegni - tiel, kiel 
rajdi biciklon — konsistas el partaj kaj 
bazaj kapabloj, kies progreso estiĝas per 
la praktikado, rafinado kaj tekniko, kaj 
ankaŭ kiam la celo de tiuj kapabloj estas 
lernita. 

Do, por desegni ajnan objekton 
necesas kvin bazaj komponantoj, kiuj ne 
estas teknikoj pri desegnado mem, sed 
kapabloj percepti la randojn, la spacojn, 
la rilatojn (medion), la lumojn kaj 
ombrojn kaj la tuton, aŭ Gestalt — ĉi- 
lasta ne estas lernita nek instruita; ĝi 
aperas kiel akiro-rezulto de la aliaj kvar, 
akiritaj kaj internigitaj unu post alia kaj, 
ĉefe, neniu el ili povos esti preterlasita. 



Desegni ne estas malfacile. Malfacile 
estas "vidi". Unue necesas "voli vidi", 
malfermi la konscian kontakton kun la 
vida kaj percepta rezonado, kaj poste 
provi vidi la objektojn malsammaniere. 

Baza strategio por kontakti la desktran 
hemisferon de la cerbo estas prezenti al 
la cerbo taskon, kiun la maldesktra 
hemisfero rifuzus. 

Fakte, lerni desegni per la dekstra 
flanko de la cerbo estas nur rimedo kaj 
ne la celo, ĉar "Arto per majusklo" havas, 
krom ĉio tio, sian esencon en la kreivo 
kaj esprimo. 

Desegnaĵoj faritaj de lernantoj antaŭ kaj 
post kvin-taga kurso, en Seatlo, Usono, de 
la 4-a ĝis la 8-a de Aŭgusto 1997. 


•h**k*riM**fr iijr IhhHjiI 



iLnmr mivr &Ulin W. ifcyfw? 

Eŭreka 


Luis Guilherme Souto Jardim (Charqueada-SP) 

Mag. Interlingvistiko kaj Esperantologio UAM 


LA PRUVO PRI BIGBANGO 
Elfunda kosma radiado malkovrita hazarde 


En la jardekoj post la malkovro farita 
de Hubble, kiu atestas ke la galaksioj 
foriradas rapidege de ni, du rivalaj 
teorioj ekaperis por klarigi la fakton. La 
unua estis la teorio de la “Ekspansianta 
Universo”, populare konata kiel “Big- 
bango”, kiu difinas la hipotezon ke la 
universo estis neimageble malgranda, 
densa kaj varma, kaj ke ekde tiam, ĝi 
ekspansiadas kaj malvarmiĝadas. Multaj 
personoj opiniis tiun ideon nesufiĉa, pro 
estetikaj kaj filozofiaj kialoj, aŭ ankoraŭ, 
pro neniu eksplicita motivo. Tuj aperas 
la demandoj: Kio ekzistis antaŭ ol 
Bigbango? Kio kaŭzis ĝin? Kiam tiu 
ekspansio finiĝos? Kaj pluraj aliaj 
demandoj. Tiel, en la jardeko post 1950, 
kelkaj astronomoj, specife Fred Hoyle, 



map.gsfc. nasa.gov/media/ 06091 5Hndex.html 

formulis la rivalan teorion nomatan 
“Stato Nemoviĝanta”. Laŭ tiu ideo, la 
universo estas senfine granda, senko- 
mence antikva kaj ĉiam estis tia, kia ĝi 
estas hodiaŭ. La galaksioj estas forirantaj 
ĉar ili puŝas sin reciproke. La universo 
ne diluiĝas ĉar novaj materioj kreiĝas 
regule malrapide en la tuta spaco, en tre 
malalta grado por esti detektata. La 
materio konstante kondensiĝas kaj 
grupiĝas formante novajn galaksiojn. 
Multaj opinias tiun koncepton pli 
kontentiga. La du teorioj kondukas al 
malsamaj prognozoj. La teorio pri la 
ekspansianta universo diras ke ĝi ŝanĝ- 
iĝas ĉiutempe, dum la teorio pri la Stato 
Nemoviĝanta diras ke ĝi ne ŝanĝiĝas. La 
maniero testi la teoriojn estis rigardi la 
pasintecon, kio eblas per la observado 
de pli foraj objektoj. La lumo, kiun oni 
ricevas el la objektoj en la profundaĵoj 
de la spaco, komencis sian vojaĝon 
niadirekten antaŭ miliardoj da jaroj. Laŭ 
la teorio de Ekspansianta Universo, se ni 
sukcesus vidi sufiĉe for, eventuale ni 
observus epokon antaŭan al la grupiĝo 
de la materio en galaksiojn, kiam la tuta 
universo estis varmega supo de atomoj. 
Tio povus esti vidata kiel ia muro el 

radiado, formante hodiaŭ, post la mal- 
varmiĝado, malaltan reziduon de mikro- 
ondoj. Trans tiu muro ĉio fariĝas pala. 

Tiu reziduo de mikroondoj estis 
trovita efektive en 1964, hazarde. Arno 
Penzias kaj Rober Wilson, du inĝenieroj 
pri telekomunikado de Bell Telephone 
Corporation, realigadis eksperimentojn 
kun transsendoj de mikroondoj por 
longdistancaj telefonkomunikoj. Ili 
uzadis grandan antenon por ricevi 
signalojn de mikroondoj reflektataj de 
balonoj en grandegaj altecoj, por prepari 
la uzon de komunikaj satelitoj. Sed ili 
estis ankaŭ entuziasmaj astronomoj, kaj 
Bell rajtigis ilin uzi egale la antenon en 
radioastronomio. Baldaŭ ili rimarkis ke 


ili ricevas malfortan "bruon" kiu ŝajnas 
veni samforme el ĉiuj partoj de la ĉielo. 
Supozante ke io estus erara en la ekipaĵo, 
ili faris detalan inspektadon, inkluzive 
eliminante la eblecon ke la radiado estus 
kaŭzita de varmigitaj kolombaj fekaĵoj, 
en la interno de la anteno! Finfine, ili 
konkludis ke la bruo estas reala kaj 
devas veni el la spaco profunda. Astro- 
nomoj tuj perceptis ke temas pri tio, 
kion ili serĉadis: la restanta radiado de la 
epoko en kiu la unuaj atomoj formiĝis el 
pura energio. Estis la pruvo pri Bigbango. 


A. Penzias / R. Wilson, Astrophysical Journal, 142, 
419-425 (1965) 


BUNTA MUZIKO 


Alfredo Aragon (Rio de Janeiro-RJ) 


La plej varia kaj abunda periodo de la muziko estas tiu konata kiel Romantika. La 
startpunkto estis Beethoven (1770-1827), kiu pioniris en pluraj aspektoj: laŭ formo, 
enkondukante movojn kaj korusojn, orkestradon pli riĉan je tembroj. Sekvis lin laŭ 
kronologio: Paganini (1782-1840), mirinda violonisto; Schubert (1797-1828), pri 
lidoj la plej bona; Berlioz (1803-1845), postulis kuniĝon de du orkestroj; 
Mendelssohn (1809-1847), unua pri incidenta muziko, en ĝi la fama Edziĝa Marŝo; 
Schuman (1810-1886), bonega pianisto, li freneziĝis, eble pro tio ke li edzinigis 
pianistinon; Chopin (1810-1849), fama improvizanto en piano, sed ne tre bona 
konanto pri muziko; Liszt (1811-1886), bonega pianisto kaj komponisto; Frank 
(1822-1890) aŭtoro de la plej fama sonato por violono kaj piano; Brahms (1839- 
1897), mirinda simfonikomponisto; Tchaikovsky (1840-1893), enkondukis 
militkanonon, fama baletkomponisto; Korsakov (1844-1908), kvankam ruso, li 
komponis la plej faman hispanan muzikon, kaj li malfermis la pordon al la 
impresionisma periodo. Gis. 

Recenzo: "La Korto" 


Paulo S. Viana (Sao Paulo - SP) 


“La Korto” estas leginda 
libro. Gi ne proponas distron, 
amuzon. Gi estas denunca, 
politika verko. Ne partia, ne 
propagandeca, ĝi ne celas 
varbi prozelitojn. 

Gi konsistas el angorplena 
rakontado fare de tre malriĉa 
laboristo, kiu devas akcepti 
ian ajn laboron kontraŭ 
mizera pago, ĉar li estas 
senkvalifika laboristo. Li do 
laboras en korto, kie li (kaj 
aliaj kolegoj, precipe enmi- 
grintoj) manovras kaj purigas aŭtomo- 
bilojn, foje sub frosto, neĝo, pluvo, 
vento. Kaj precipe sub la necerteco pri la 
morgaŭa tago. Dum la rakontado, li 
rememoras aliajn same senindulgajn 
laborojn kaj situaciojn, kiujn li jam 
travivis. 

Li trapasis suferplenan infantempon, 
kun la patrino skizofrenia kaj la patro, 
simple for. Li tial ne povis daŭrigi 
studadon. Lia tuta vivo konsistas el 
humiligoj, malriĉeco, mistraktado, 
manko de perspektivoj. Senkvalifikaj 
laboristoj estas iaspecaj “ne-homoj”. Aŭ 
eroj en granda maŝino funkcianta por la 
aliaj, “normalaj” homoj. 

Kio helpas lin plu vivi? Du aferoj: la 
solidareco kun la samsortuloj kaj la amo 
al skribado. Li skribas: “La infero estas 


ne nur la loko; ĝi estas ankaŭ 
la distanco kiu kreskas inter 
ni.” Kaj: “Foje mi pensas, ke 
kio kreas la homon estas la 
kapablo elekti bonon”. La 
skribado donas al li ian 
vivsencon, ian organizon en 
la ĥaoso. Jen bela aludo al la 
forto de literaturo. 

La Esperanta traduko estas 
flua kaj agrable legebla. 
Malmultaj, negravaj lingvaj 
makuletoj ne ĝenas la leg- 
adon, kaj estos facile forigitaj 
en estonta reeldono. Kurioze, li uzas la 
paron “...tio, kiu...” anstataŭ la kutima 
“...tio, kio...”. Ekzemple en la frazo: “... 
la homo estas ne nur tio kiun li faras...” 

(p.21). 

Mi finis la legadon de “La Korto” kun 
sento de danko. Kiel brazilano, tre 
probable mi ne trovus ĝin en la 
portugala lingvo. Per Esperanto, mi 
ekkonis vere valoran literaturaĵon. 
Koran dankon do al la eldonintoj kaj al 
la tradukinto! 


La Korto 

Aŭtoro: Kristian Lundberg 

Esperantigis: Gunnar Gallmo 

Eldonis: Sveda Laborista Esperanto-Asocio kaj 

Eldona Societo Esperanto, 2015 

Formato: 18 cm, 146 paĝoj 

Lingva Diverseco 

Silabaj nukleoj 


Karina Oliveira (Sao Paulo-SP) 


Ĉiuj silaboj havas sian propan 
nukleon, kiu estas la sono en ĝi kiu estas 
plej sona. Jes, ĉar kelkaj sonoj estas pli 
sonecaj ol aliaj sonoj. Mi eksplikas: se ni 
pensas pri konsonantoj kaj vokaloj, ĉi 
tiuj lastaj estas pli sonecaj, alidire, ili 
estas pli "fortaj". Inter la konsonantoj, 
kelkaj estas pli sonaj ol aliaj. Ekzemple, 
m kaj / estas pli sonaj ol/kaj d. Ni ne 
lernu la tutan skalon de soneco nun, sed 
oni sciu ke estas specifecoj pri ĉiuj 
konsonantoj, rilate al 
tio, kiel oni parolas 
ĝin (la pozicio de la 
lango kaj/aŭ lipoj, la 
maniero kiel la aero 
eliras, ĉu la voĉaj 
kordoj vibras aŭ ne). 

La nukleo de 
silaboj estas la plej 
soneca sono en ĝi. 

En la portugala kaj 
en esperanto ili estas 
la vokaloj, kiel en la vortoj bon-da-de kaj 
li-bro. Tamen, ne ĉiam estas vokaloj en 
la silaboj por ke ili estu la nukleoj, kaj en 
tiuj kazoj oni devas trovi la plej sonecan 
sonon en la silabo iamaniere. 

Ni povas vidi tion en vorto kiu estas 
prononcata malsame kaj en Brazilo kaj 
en Portugalio: desprestigiar (senkredi- 
tigi). En Brazilo oni diras des-pres-ti-gi- 
ar, pronuncante ĉiujn vokalojn; tamen, 


en Portugalio ĝi estas prononcata kiel 
ds-prs-ti-gi-ar. Kaj ne estas problemo ke 
portugaloj ne prononcas la du unuajn 
vokalojn, kunigante 6 konsonantojn en 
la vorto, ĉar se ne estas vokalo alia sono 
estos la nukleo de la silaboj. En tiu kazo, 
la s iĝas nukleo, ĉar el ĉiuj sonoj tie ĝi 
estas la plej soneca. 

Tio eksplikas kiel povas ekzisti vortoj, 
en aliaj lingvoj, kun tiom multe da 
konsonantoj kune. Kutime oni rigardas 
tiujn vortojn kaj taksas 
ilin ne elparoleblaj, 
sed ili simple havas 
aliajn silabajn nuk- 
leojn krom vokaloj. Ni 
devas ankaŭ konsideri 
ke ne ĉiuj lingvoj 
skribas vokalojn orto- 
grafie same. Ekzemple, 
se brazilanoj vidas la 
polan vorton rzymski 
(iu el Romo) ĝi ŝajnas 
iom malfacila por paroli. Tamen, oni 
devas konsideri ke la litero y , kiu por ni 
estas konsonanto (sed ja sonas kiel 
vokalo, kiel en la nomo Yuri ), por ili 
reprezentas volakon. Do bone, ni jam 
rimarkas ke estas unu vokalo inter tiuj 
multaj konsonantoj. La literoj rz estas 
legataj kune, unusone, do ni rimarkas ke 
tiu vorto, unuavide komplika, jam 
elparoleblas. 

Simpozio: La diversaj formoj de Eroso (Daŭrigo de la paĝo 8) 

Sokrato reagas kun ironio kaj fortaj riproĉoj. Li diras, ke Alcibiado volas interŝanĝi 
bronzon kontraŭ oro, doni ŝajnan belecon kaj ricevi veran belecon. Ke li estu 
prudenta, ĉar la korpa beleco ne povas tuŝi la animan belecon. La filozofo volas la 
belan Eroson, ne kontentigas lin simpla korpo, kiu estas nur eta parto de la reala 
beleco. 

Ne estas troigo diri, ke la enhavo de la Simpozio, tiu du mil tricentjara libreto de 
Platono, estas grandparte aktuala, kaj ke ĝi estas leginda verko. Ĉu ne estas plene 
nuntempa la defio eviti la malpuran Eroson kaj celebri la superan Eroson? 


Bitlegaĵoj kaj librolegiloj 

(Daŭrigo de la paĝo 13) 


vi povas libere elŝuti dekojn kaj dekojn 
da Esperantlingvaj bitlegaĵoj el la retejo 
de Projekto Gutenberg 18 . 

Bonan bitlegadon! 


1 Numero 595 - 10/10/2009 - http://epoca.globo.com 

2 eo.wikipedia.org/wiki/Elektronika_librolegilo 

3 Kindle estas produktata de la usona firmo 
Amazon - www.amazon.com - En la retejo de 
Amazon milionoj da bitlibroj estas aĉeteblaj, 
inkluzive de libroj en Esperanto. 

4 Jen kion oni legas sur la retejo de Beletra 
Almanako: Bitlibro estas nomo preferinda al la jen 
kaj jen uzata anglismo e-libro - 

http:// www.beletraalmanako.com/boao/ index.html 

5 komputeko.net/index_en.php / En Vikipedio: 
https:// eo.wikipedia.org/ wiki/Komputeko 

6 Jen kelkaj formoj, dise trovataj ekz. en la retejo 
La Balta Ondo: “Elektronika bitlibrolegilo”, 
“librolegilo” aŭ simple “legilo”. 

7 Sur la merkato oni trovas diversajn markojn. 
En YouTube troviĝas pluraj videoj, en kiuj oni 
komparas legilojn, prezentante iliajn avantaĝojn 
kaj malavantaĝojn. Laŭnome oni povus mencii 
“Kobo”, “NOOK”, “Lev”, “BOOX” kaj aliajn. 


Tamen la plej populara estas verŝajne Kindle. 

8 Ekzistas du specoj de Kindle: vifia kaj 3G-a. La 
3G-a estas ankaŭ vifia. Per 3G-a Kindle oni 
povas tute senpage aliri Vikipedion, la 
tradukilon de Mikrosofto, nome Bing, kaj la 
retbutikon de Amazon. Oni disponas pri tia 
alireblo tuj post aĉeto kaj funkciigo de la 
aparato, ne necesas kontrakti apartan servon. 

9 https://calibre-ebook.com/ download 

10 http://easp.org.br/lampiro/lampiro_139.pdf 

11 Kindle akceptas dokumentojn en la formoj 
MOBI, AZW, AZW3 kaj multajn aliajn, sed 
bedaŭrinde ĝi ne akceptas EPUBon, kiel aliaj 
legiloj. 

12 La portugallingva retpaĝaro “Vida sem papel” 
(Vivo sen papero) donas praktikajn klarigojn, 
kiumaniere ŝanĝi la formon de PDF- 
dokumentoj kiel eble plej glate - 
http://www.vidasempapel.com.br/ 

13 Retbutiko de FEL: 

http://www.esperanto.be/fel/but/ls_serchu.php 

14 Elŝutejo de elektronikaj libroj de eldonejo 
Sezonoj: http://esperanto- 
ondo.ru/Libroj/Libroj.php 

15 Retbutiko de Mondial: 
http://www.librej o. com/ 

16 Guglo-libroj: https://books.google.com.br/ 

17 https://eo.wikipedia.org/wiki/Vikipedio: 
Enciklopedio_de_Esperanto 

18 www.gutenberg.org/browse/languages/ eo 

ttavvjn iv NiĴPNiir \npi;ir,s' ik 




UEA en Konscio de 
Esperantistoj 


Home en Senhomeco 

Militaj Impresoj 


Aŭtoro: Martin Stuppnig 
Eldoninto: Kava-Pech, 2016 
Formato: 20 cm, 191 paĝoj 


Aŭtoro: Zbigniew Galor, 
Jukka Pietilainen 
Eldoninto: Kava-Pech, 2015 
Formato: 20 cm, 167 paĝoj 


Plia grava 
paso al 
sociologia 
esploro pri la 
esperantista 
movado. 


Memoraĵoj de 
la dua 
mondmilito, 
kiam la aŭoro - 
fervora 
esperantisto - 
estis devigata 
batali por la 
Tria Imperio. 



Mi stelojn jungis al revado 

Romano kun historia fono pri la sorto 
de sovetiaj esperantistoj dum la 
stalinaj reprezalioj. 


sa 


Autoro: Mikaelo Bronŝtejn 
Eldoninto; Impeto, 2016 
Formato; 20 cm, 564 paĝoj 

^sp. org.br/butiko 










8-9 oktobro 


REALIGO KULTURA KAj STRUKTURA APOGOJ 





EsfKfanlo-Asocbŭ de Ĵŭn-Paŭlŭ 


UrtMsdtKmij Hf hf<'l in^uLn 


contata ffieasp.org. br 
finanfoffitusp.org br 

ooim-im 


Koninktm en BtlsinsMlo: 
crisg ra afffih o tnmil. c imi 


AskIŭ f^pe^ŭrlflaStŭ 
*k RĴO’di-Jjn«jro 


Kune kaj June 


Karagŭafatuba E-Klubo 











